Кантримен: решение за името – колку што е можно побрзо
Во Конгресот, во организација на Хелсиншка комисија на САД се расправаше за Западниот Балкан.
Најголем мотив за напредокот на регионот е членство во ЕУ и во НАТО, оцени американскиот заменик-помошник државен секретар за eвропски и eвроазиски прашања. Иако има напредок, и натаму регионот се соочува со бројни предизвици. Западниот Балкан треба да се фокусира на подобрување на владеењето на правото и градењето на ефикасно судство и обвинителство. Ова е главен предизвик за целиот регион, изјави Томас Кантримен. Осврнувајќи се на секоја земја поединечно, Кантримен ја истакна заложбата на Македонија за влез во НАТО и во ЕУ, но и безрезервната поддршка што ја добива од САД во правец на целосно интегрирање. Македонија ги исполни речиси сите технички стандарди поставени од ЕУ, рече тој и потсети дека Европската комисија препорача почеток на преговорите за членство. Па сепак, решението за името и натаму е пречка за напредокот на Македонија: „Проблемот со името со Грција треба да се реши колку е можно побрзо. Охрабрени сме од билетарните средби на највисоко ниво. Двајцата премиери се сретнаа повеќепати. Веруваме дека градат доверба и прават напредок по прашањето. Обата лидера треба да преземат смели и одлучни чекори во нивен интерес и да го решат ова прашање“, изјави вишиот претставник на Стејт департментот. Кантримен даде бројка дека САД обезбедуваат по 250 милиони долари годишно за поддршка на регионот, но одговорноста за справување со предизвиците и напредокот паѓа на секоја земја одделно. Борбатата против корупцијата и организираниот криминал е натаму е главен предизивик во Западниот Балкан во 2011-та, рече Томас Кантримен на распитот во Конгресот.